༁༔ ༔དཔལ་ལྡན་འབྲུག་པ་ངག་དབང་རྣམ་རྒྱལ་ལ་བརྟེན་པའི་བླ་མའི་རྣལ་འབྱོར་འཆི་མེད་ལྕགས་སྡོང་མ་ཞེས་བྱ་བ་བཞུགས་སོ། །

ན་མོ་གུ་རུ་པདྨ་ཀཱ་ར་ཡེ༔ སྐུ་གསུམ་ལྷུན་གྲུབ་མཧཱ་གུ་རུ་ཡི༔ ཐུགས་ཟབ་བཅུད་བསྡུས་འཆི་མེད་སྒྲུབ་པའི་ཐབས༔ མན་ངག་ཡང་སྙིང་གདམས་པའི་རྒྱལ་པོ་འདི༔ ཉམས་སུ་ལེན་པའི་རིམ་པ་མཆོག་གྱུར་པ༔ ངོ་བོ་མ་ནོར་གོ་རིམ་མ་འཁྲུགས་པར༔ གནད་དུ་ཆེ་བའི་རང་ཉིད་རྟ་མཆོག་བསྐྱེད༔ སྤྱི་བོར་བླ་མ་ངག་གི་རྣམ་ཅན་ཚུལ༔ ཐུགས་ཀར་པད་འབྱུང་རིགས་བདག་ཚེ་མཐའ་ཡས༔ དབྱེར་མེད་གཅིག་འདྲེས་མཁའ་འགྲོའི་སྙིང་གི་ཐིག༔ འཆི་མེད་མཆོག་སྦྱིན་བླ་མའི་རྣལ་འབྱོར་འདི༔ དུས་ངན་སྙིགས་མ་ལྔ་བདོ་ཆེར་སྙིགས་དུས༔ བསྒོམ་པའི་བཀའ་བབས་བསྟན་འགྲོའི་གསོས་སུ་སྨིན༔ མཐའ་དམག་བཟློག་བྱེད་གཡུལ་འཁྲུག་ཞི་བ་དང་༔ མི་ཕྱུགས་ནད་རིགས་ཀུན་ཞི་བཤད་སྒྲུབ་འཕེལ༔ ཚེ་བསོད་སྟོབས་འབྱོར་མངའ་ཐང་རིགས་བརྒྱུད་རྒྱས༔ ཆོས་བཞིན་སྤྱོད་པའི་འབྱོར་ལྡན་ས་སྐྱོང་གི༔ སྐུ་ཚེ་འགལ་རྐྱེན་ཞི་ཞིང་བཞེད་དོན་འགྲུབ༔ འབངས་རྣམས་དགེ་བཅུའི་ལས་ལ་བརྩོན་པ་དང་༔ མཐར་ཐུག་པདྨ་འོད་དུ་སྐྱེ་བ་སོགས༔ ཕན་ཡོན་གདོད་མི་ཟ་བར་འབྱུང་བས་ན༔ ངེས་པར་ཉམས་སུ་ལོངས་ཤིག་རིགས་ཀྱི་བུ༔ ཞེས་གསུངས་པས་ཡང་ཟབ་བླ་མའི་རྣལ་འབྱོར་འཆི་མེད་སྲོག་སྒྲུབ་ལྕགས་སྡོང་མ་འདི་ཉིད་ཉམས་སུ་ལེན་པར་བྱ་བ་ལ༔ སྔོན་འགྲོ་དངོས་གཞི་རྗེས་གསུམ་ལས༔ དང་པོ་སྐྱབས་འགྲོ་ནི༔ བདག་དང་མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆིའོ༔ སངས་རྒྱས་ཆོས་དང་དགེ་འདུན་གསུམ་ལ་སྐྱབས་སུ་མཆིའོ༔ བླ་མ་ཡི་དམ་མཁའ་འགྲོ་གསུམ་ལ་སྐྱབས་སུ་མཆིའོ༔ རང་སེམས་སྟོང་གསལ་ཆོས་ཀྱི་སྐུ་ལ་སྐྱབས་སུ་མཆིའོ༔ སེམས་བསྐྱེད་ནི༔ སེམས་ཅན་ཐམས་ཅད་ཀྱི་དོན་དུ་མྱུར་བ་མྱུར་བར་སྙིགས་དུས་ཀྱི་ཚེ་ཐུང་འདི་ཉིད་ལ་ཁ་སྦྱོར་ཡན་ལག་བདུན་ལྡན་གྱི་རྒྱལ་བ་རྡོ་རྗེ་འཆང་ཆེན་པོའི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་བྱ༔ དེ་ཡི་ཆེད་དུ་ལམ་ཟབ་མོ་བླ་མ་ལྷའི་རྣལ་འབྱོར་སྲོག་ཏུ་བཟུང་ནས་འཆི་མེད་རིག་འཛིན་སྒྲུབ་པར་བྱའོ༔ གཉིས་པ་དངོས་གཞི་ནི༔ ཀ་དག་ལྷུན་གྲུབ་ཆོས་སྐུའི་ཀློང་ནས་རང་རྩལ་མ་འགགས་དྲན་རྫོགས་ཀྱི་རང་ཉིད་རྟ་མཆོག་རོལ་པ་སྐུ་མདོག་དམར་ནག་རབ་ཁྲོས་སྲིན་པོའི་གཟུགས་ཅན་ཕྱག་གཡས་དབྱུག་པ་གཡོན་སྡིག་མཛུབ་ཀྱི་རྩེ་ནས་མེ་རབ་ཏུ་འབར་བས་གདོན་བགེགས་རྣམས་བརླག་པར་བྱེད་པ༔ ཞབས་གཉིས་དོར་སྟབས་ཀྱིས་རུ་ཊ་ཕོ་མོ་སྙིང་ག་ནས་བརྫིས་ཤིང་༔ དབུ་གཙུག་ཏུ་རྟ་མགོ་ལྗང་ཁུ་རྟ་སྐད་འཚེར་བ་དཔལ་གྱི་ཆས་བརྒྱད་ཀྱིས་བརྒྱན་པ༔ སྤྱི་བོར་འཇའ་འོད་ཀྱི་གུར་ཁྱིམ་འཁྲིག་པའི་ཀློང་ན་སེངྒེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་རྡོ་རྗེ་རྒྱ་འགྲམ་གྱིས་མཚན་པའི་སྟེང་ན་ཁྲི་གཉན་ས་ལེའི་པགས་པའི་སྟེང་༔ སྒྱུ་འོད་ཟུང་གསུམ་མཚོན་པའི་སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ༔ དུས་གསུམ་སངས་རྒྱས་ཐམས་ཅད་ཀྱི་ཐུགས་རྗེའི་རང་གཟུགས་བཀའ་དྲིན་གསུམ་ལྡན་གྱི་རྩ་བའི་བླ་མ་རྡོ་རྗེ་འཆང་ངག་དབང་རྣམ་རྒྱལ་སྐུ་མདོག་དཀར་ལ་དམར་བའི་མདངས་རབ་ཏུ་ཆགས་པ༔ སྤྱན་འབུར་ཚུགས་སུ་གཟིགས་ཤིང་ཞལ་ཁྲོ་འཛུམ་གྱི་ཉམས་ཅན་སྨིན་མ་སྨ་ར་ཞལ་རྒྱན་ཨོག་ཚོམ་རྣམས་སྔོ་འཁྱུག་པ་རིང་དུ་འཕྱང་བ༔ ལྟོ་བ་ལྡིར་བའི་སྐྱིལ་ཀྲུང་ནོན་པ༔ སྐུ་དྲང་ཞིང་སྐུ་ཤ་རྒྱས་པ་ཞབས་རྡོ་རྗེ་སྐྱིལ་ཀྲུང་གིས་བཞུགས་པ༔ སྐུ་ལ་ཆོས་གོས་གསུམ་དང་བཀྲ་ཤིས་པའི་རི་མོས་མཛེས་པས་བེར་ཟླུམ་བཟང་པོས་ཀླུབས་པ༔ ཤེས་རབ་སྟོང་པ་ཉིད་མཚོན་པའི་སྒོམ་ཐག་དམར་པོ་ཆིངས་ཤིང་༔ དབུ་ལ་སྒོམ་ཞྭ་དམར་པོ་གསེར་གཡུ་མ་ཏིག་གི་ཕྲ་ཅན་མཛེས་པར་གསོལ་བ༔ ཕྱག་གཉིས་མཉམ་བཞག་གི་སྟེང་ན་འཆི་མེད་བདུད་རྩིས་གང་བའི་ཚེའི་བུམ་པ་དམར་པོ་དཔག་བསམ་གྱི་ཤིང་མེ་ཏོག་འབྲས་བུས་རབ་ཏུ་མཛེས་པའི་ཁ་རྒྱན་ཅན་བསྣམས་པ༔ སྲིད་གསུམ་ཟིལ་གྱིས་གནོན་པའི་བདག་ཉིད་ཅན༔ དེའི་ཐུགས་ཀར་ཨོ་ཌཱི་ཡ་ནའི་སློབ་དཔོན་ཆེན་པོ་ཨ་ཙ་ར་ལོ་བཅུ་དྲུག་ལོན་པའི་རྣམ་པ་ཅན་ཕྱག་གཡས་གསེར་གྱི་རྡོ་རྗེ་རྩེ་ལྔ་པ་དང་༔ གཡོན་མཉམ་བཞག་གི་སྟེང་ན་ཀཱ་པ་ལ་གྲུ་མོ་གཡོན་ན་ཁ་ཊྭཱཾ་ག་བསྣམས་པ༔ ན་བཟའ་ཆོས་གོས་གསུམ་དང་ལྡན་པ་པཎ་ཞྭ་དམར་སྨུག་གསོལ་ཞིང་པཎྜི་ཏའི་ཆ་བྱད་ཅན་ཞབས་རོལ་སྟབས་ཀྱིས་བཞུགས་པ༔ ཐུགས་ཀར་ཐིག་ལེ་དྭངས་མ་དཀར་དམར་ཁ་སྦྱར་གྱི་དབུས་སུ་ཟླ་གདན་ལ་ཧྲཱིཿ ཡིག་དམར་སེར་རིང་ཆ་ཚེག་དྲག་དང་བཅས་པ༔ བླ་མའི་སྤྱི་བོར་འཇའ་འོད་ཀྱི་གུར་ཁྱིམ་འཁྲིགས་པའི་ཀློང་ན་རིགས་བདག་སྣང་མཐའ་ཚེ་དཔག་མེད་རྒྱན་དང་ཆ་ལུགས་ཡོངས་སུ་རྫོགས་པ༔ ཕྱག་གཉིས་མཉམ་བཞག་གི་སྟེང་ན་འཆི་མེད་བདུད་རྩིས་གང་བའི་བུམ་པ་འཛིན་པ༔ བླ་མའི་ཐུགས་ཀའི་ཧྲཱིཿ ལས་འོད་ཟེར་འཕྲོས་པས་སྟེང་ཕྱོགས་ཡོན་ཏན་བཀོད་པའི་ཞིང་དང་༔ ལྷོ་ནུབ་རྔ་ཡབ་གླིང་༔ འབྲུག་ཡུལ་ཀུན་བཟང་བདེ་ཆེན་གནས་སོགས་ནས་བླ་མ་རིན་པོ་ཆེ་ལ་འཆི་མེད་རིག་འཛིན་བརྙེས་པའི་དཔའ་བོ་མཁའ་འགྲོའི་ཚོགས་ཀྱིས་བསྐོར་བ་སྤྱན་དྲངས༔ བདག་གི་བླ་མ་ངག་དབང་རྣམ་པར་རྒྱལ༔ ཡོན་ཏན་བཀོད་དང་རྔ་ཡབ་ཀུན་བཟང་སོགས༔ ཞིང་ཁམས་རྣམ་དག་གང་ན་བཞུགས་ཀྱུར་ཀྱང་༔ སྤྱན་འདྲེན་མཆོད་པའི་གནས་འདིར་གཤེགས་སུ་གསོལ༔ ཛཿཧཱུཾ་བཾ་ཧོཿ བླ་མ་ལྷ་ལ་ཐིམ་པས་གཉིས་སུ་མེད་པར་གྱུར༔ འཆི་མེད་དཔལ་སྟེར་ཚེ་དཔག་མེད་མགོན་དང་༔ གངས་ཅན་གྲུབ་པའི་དབང་ཕྱུག་པདྨ་བྱུང་༔ བཀའ་དྲིན་མཉམ་མེད་ངག་དབང་རྣམ་རྒྱལ་ལ༔ ཕྱག་འཚལ་བདེ་ཆེན་དངོས་གྲུབ་སྩལ་དུ་གསོལ༔ ཕྱི་ནང་གསང་བའི་མཆོད་སྤྲིན་རྒྱ་མཚོ་འབུལ༔ སྒོ་གསུམ་སྡིག་ལྟུང་མ་ལུས་སོ་སོར་བཤགས༔ མགོན་ཁྱོད་རྣམ་དཀར་མཛད་ལ་རྗེས་མི་རངས༔ རྡོ་རྗེ་ཐེག་པའི་ཆོས་འཁོར་བསྐོར་ཕྱིར་དུ༔ ནམ་མཁའ་ཇི་སྲིད་བརྟན་པར་བཞུགས་གསོལ་འདེབས༔ བདག་དང་སྲིད་ཞིའི་ལེགས་ཚོགས་མ་ལུས་པར༔ བདེ་ཆེན་ཟུང་འཇུག་ཐོབ་པའི་རྒྱུ་རུ་བསྔོ༔ བདེ་ཆེན་འཆི་མེད་དཔལ་སྟེར་ཚེ་མཐའ་ཡས༔ བདེ་ཆེན་འཇའ་ལུས་སྐུ་བརྙེས་པདྨ་འབྱུང་༔ བདེ་ཆེན་གྲུབ་དབང་ངག་དབང་རྣམ་པར་རྒྱལ༔ ཤུགས་དྲག་གུས་པས་གསོལ་བཏབ་སླུ་བ་མེད༔ གསོལ་བ་འདེབས་སོ་འགལ་རྐྱེན་བར་ཆད་སོལ༔ བྱིན་གྱིས་རློབས་ཤིག་འཆི་མེད་དངོས་གྲུབ་སྩོལ༔ ཚེ་འདི་བློ་ཡིས་ཐོངས་པར་བྱིན་གྱིས་རློབས༔ འཇའ་ལུས་འོད་སྐུར་འགྲུབ་པར་གྱིན་གྱིས་རློབས༔ འབྲེལ་ཚད་དོན་དང་ལྡན་པར་བྱིན་གྱིས་རློབས༔ ས་སྐྱོང་མི་དབང་སྐུ་ཚེ་བརྟན་པ་དང་༔ ཆབ་སྲིད་མངའ་ཐང་རྒྱས་པར་བྱིན་གྱིས་རློབས༔ དེ་ནས འཇིག་རྟེན་དབང་ཕྱུག་ནས་འཚོ་ཞིང་གཞེས་པར་གྱུར་ཅིག་གུ །ཞེས་ལན་བདུན་ནམ་ཉེར་གཅིག་བརྒྱ་སྟོང་སོགས་གང་མང་གི་སྒོ་ནས་གསོལ་བ་ཤུགས་དྲག་ཏུ་བཏབ་པ་གནད་དུ་ཆེ༔ འཆི་མེད་རྡོ་རྗེའི་སྐུ་བརྙེས་པ༔ པདྨ་དཔལ་གྱི་སྙིང་པོ་ལ༔ གུས་པ་ཆེན་པོས་གསོལ་བ་འདེབས༔ རིག་འཛིན་ཚེ་ཡི་དངོས་གྲུབ་སྩོལ༔ ཞེས་ལན་བདུན་ཉེར་གཅིག་སོགས་ཀྱིས་གསོལ་བ་ཤུགས་དྲག་ཏུ་བཏབ། བླ་མའི་ཐུགས་ཀ་ནས་འོད་ཟེར་དམར་པོ་ལྕགས་ཀྱུ་ལྟ་བུ་ཕྱོགས་བཅུར་འཕྲོས་པས་བདག་དང་སྦྱིན་པའི་བདག་པོ་རྣམས་ཀྱི་ཚེ་དང་བསོད་ནམས་སོགས་གཞན་གྱིས་བརྐུས་པ༔ ཡར་བ༔ འཐོར་བ༔ བླ་འགུགས་པ༔ གཏད་ཏུ་བཅུག་པ་སོགས་གང་ན་ཡོད་པ་ཐམས་ཅད་བཅིངས་པ་རྣམས་བཀྲོལ་ཏེ་བཀུག་ནས༔ སྤྱི་བོའི་རིགས་བདག་ཚེ་དཔག་མེད་ཀྱི་ཕྱག་གི་ཚེ་བུམ་དང་༔ བླ་མའི་ཕྱག་གི་ཚེ་བུམ་དང་༔ ཐུགས་ཀའི་སློབ་དཔོན་ཆེན་པོའི་ཕྱག་གི་ཐོད་པའི་ནང་དུ་ཐིམ༔ བདུད་རྩི་འཁོལ་ཏེ་ལུད་པ་རང་གི་སྤྱི་གཙུག་ནས་ཞུགས་པས་ལུས་ཀྱི་རྩ་ཐམས་ཅད་དང་༔ ཁྱད་པར་རང་གི་སྙིང་ཁའི་ཧྲཱིཿ ཡིག་གི་གུའི་ནང་དུ་སྐལ་ལྡན་གྱི་བསྒྲུབ་བྱ་ཐ་མལ་པའི་རྣམ་པ་ཅན་དུ་གནས་པའི་ཤངས་བུག་གཡས་པ་ནས་ཞུགས༔ ལུས་ཀྱི་ནང་ཐམས་ཅད་གང་༔ རང་དང་བསྒྲུབ་བྱའི་ཚེ་དང་བསོད་ནམས་ཉམས་པ་སོགས༔ ཆད་པ་རྣམ་འཐུད༔ ཟད་པ་རྣམས་གསོས་ཏེ་འཕེལ་བར་བྱས་ནས་འཆི་མེད་ཚེའི་དངོས་གྲུབ་དམ་པ་ཐོབ་པར་གྱུར་པར་བསམ་མོ༔ ཡང་འཇིག་རྟེན་དབང་ཕྱུག་ལན་གསུམ་མམ་བདུན་སོགས་ཀྱི་གསོལ་བ་ཤུགས་དྲག་ཏུ་བཏབ༔ བླ་མའི་ཐུགས་ཀའི་ཧྲཱིཿ ཡིག་སྔགས་ཕྲེང་དང་བཅས་པ་ལས་འོད་ཟེར་དམར་པོ་ལྕགས་ཀྱུ་ལྟ་བུ་འཕྲོས་པས༔ རྩ་གསུམ་རྒྱལ་བ་ཞི་ཁྲོ་རྣམས་ཀྱི་སྐུ་གསུང་ཐུགས་ཀྱི་བྱིན་རླབས་མཐུ་སྟོབས་ནུས་པ་ཕུན་ཚོགས་ཐམས་ཅད་དང་༔ འཇིག་རྟེན་ན་མིའི་ཁྲོད་ན་དབང་ཆེ་བ་འཁོར་ལོ་བསྒྱུར་རྒྱལ་དང་འདོད་གཟུགས་ཀྱི་ལྷའི་ནང་ན་དབང་ཆེ་བ་ཚངས་པ་དང་བརྒྱ་བྱིན་ལ་སོགས་པའི་ལྷ་མིའི་དཔལ་འབྱོར་ཕུན་སུམ་ཚོགས་པ་ཐམས་ཅད་བདུད་རྩི་དམར་པོ་འོད་ཟེར་དང་བཅས་པའི་རྣམ་པར་བཀུག་ནས༔ སྤྱི་བོའི་རིགས་བདག་ཚེ་དཔག་མེད་དང་བླ་མའི་ཐུགས་ཀའི་སློབ་དཔོན་བཅས་ཀྱི་ཕྱག་མཚན་ཚེ་བུམ་ཐོད་པའི་ནང་དུ་སིབ་སིབ་བབས་པ་འཁོལ་བའི་ཁ་ནས་ཕྱིར་ལུད་པ༔ རང་ཉིད་རྟ་མགྲིན་དུ་གསལ་བའི་རྩ་དབུ་མ་ནས་ཞུགས་པས་སྙིང་ཁའི་བསྒྲུབ་བྱའི་སྣ་བུག་གཡས་ནས་ཞུགས་ཏེ་ལུས་གང་༔ དེ་ལས་རིམ་པས་རང་གི་ལུས་ཀྱི་རྩའི་སྦུབས་དང་ཆ་ཐམས་ཅད་བདུད་རྩིས་གཏམ་པས་ཚེ་དང་བསོད་ནམས་སོགས་ལུང་རྟོགས་ཀྱི་ཡོན་ཏན་རྒྱས༔ གཞན་དོན་དུ་སྐྱེ་འཆི་མེད་པར་ཚེའི་དངོས་གྲུབ་ཐོབ་པར་གྱུར༔ ཨོཾ་ཨཱཿགུ་རུ་གིནྡྲ་བི་ཛ་ཡ་ཨ་ཡུརྫྙཱ་ན་སིདྡྷི་ཧཱུཾ༔ ཞེས་གྲུབ་དབང་ངག་དབང་རྣམ་རྒྱལ་གྱི་མཚན་སྔགས་གསོལ་འདེབས་བརྒྱ་སྟོང་ཁྲི་འབུམ་སོགས་གང་མང་བཟླ་བ་ནི་བྱིན་རླབས་ཀྱི་མཚན་ཀ་ཤིན་ཏུ་ཆེ་བ་ཡིན་ནོ༔ དེ་ནསབཛྲ་གུ་རུ་གང་ཡང་དང་༔ ཨོཾ་ཨཱ་མཱ་ར་ཎི་ཛི་ཝནྟི་ཡེ་སྭཱཧཱ༔ ཞེས་གཙོ་བོར་བཟླ༔ གཟུངས་རིང་ལན་བདུན་སོགས་གང་འཕྲོད་བཟླ༔ དགེ་བ་འདི་ཡི་མྱུར་དུ་བདག༔ བླ་མ་སངས་རྒྱས་འགྲུབ་གྱུར་ནས༔ ཞེས་སོགས་ཀྱིས་དགེ་བ་བསྔོ༔ ཐུགས་རྗེ་མྱུར་བསྐུལ་གསོལ་འདེབས་ནི༔ རྡོ་རྗེ་གསུམ་དབྱེར་མེད་པ་བླ་མ་ལྷ༔ ངག་དབང་རྣམ་རྒྱལ་བདག་གི་མྱུར་ཐོབ་ནས༔ བྱིན་རླབས་ཆེན་པོས་འགྲོ་བ་མ་ལུས་པ༔ དེ་ཡི་ས་ལ་འགོད་པར་བྱིན་གྱིས་རློབས༔ བདེ་ཆེན་དངོས་གྲུབ་ཀུན་གྱི་འབྱུང་གནས་མཆོག༔ བླ་མ་རྡོ་རྗེ་འཆང་དུ་ལེགས་མཐོང་ནས༔ གུས་པ་ཆེན་པོས་ཚུལ་བཞིན་བསྟེན་པ་དང་༔ འཁོར་བའི་ཆོས་ལ་ཞེན་པ་ལྡོག་པ་དང་༔ བྱམས་དང་སྙིང་རྗེ་བྱང་ཆུབ་སེམས་བརྟན་ཅིང་༔ བསྐྱེད་རྫོགས་ཟུང་དུ་འབྲེལ་བའི་ཏིང་འཛིན་མཆོག༔ མྱུར་དུ་རྒྱུད་ལ་སྐྱེ་བར་བྱིན་གྱིས་རློབས༔ བརྩེ་ཆེན་ཁྱོད་ལ་གསོལ་བ་བཏབ་པའི་མཐུས༔ ཉིན་མཚན་དམ་པའི་ཆོས་ཀྱིས་དུས་འདའ་ཞིང་༔ དམ་ཆོས་ཚུལ་བཞིན་སྒྲུབ་པའི་མཐུན་རྐྱེན་མཆོག༔ བླ་མའི་བྱིན་རླབས་སེམས་ལ་འཇུག་པར་ཤོག༔ བླ་མའི་སྐུ་གསུང་ཐུགས་ཀྱི་མཛད་པ་ལ༔ སྐྱོན་གྱི་སྣང་བ་ཅུང་ཟད་མི་སྐྱེ་ཞིང་༔ ཡོན་ཏན་མཐོང་བའི་དད་པ་ཆེན་པོ་ཡིས༔ མཆོག་དང་ཐུན་མོང་དངོས་གྲུབ་མྱུར་ཐོབ་ཤོག༔ བདག་ནི་མཐོང་ཐོས་དྲན་རེག་སྐྱེས་བུ་རྣམས༔ ཚེ་ཡི་མཐར་ཡང་ངག་དབང་རྣམ་རྒྱལ་དཔལ༔ འཁོར་དང་བཅས་པ་མཐོང་ནས་དེ་མ་ཐག༔ བུ་བུ་བདེ་བ་ཅན་དུ་འགྲོའོ་ཞེས༔ མཐར་ཐུག་གསུང་གི་སྣང་བ་ཐོབ་པར་ཤོག༔ རྒྱལ་བ་ཀུན་གྱིས་གསུངས་པའི་ཐེག་པ་མཆོག༔ ཧེ་རུ་ཀ་དཔལ་ལ་སོགས་ཡི་དམ་ལྷའི༔ རིམ་གཉིས་ཆ་ལག་བཅས་པའི་རྟོགས་པ་རྣམས༔ ཚེ་འདི་ཉིད་ལ་མངོན་དུ་རབ་གྱུར་ནས༔ འགྲོ་ཀུན་བདེ་ཆེན་གནས་ལ་འགོད་པར་ཤོག༔ གསུམ་པ་མཇུག་བསྡུ་བ་ནི༔ དཔལ་ལྡན་ངག་དབང་རྣམ་རྒྱལ་རིན་པོ་ཆེ༔ འཆི་མེད་རིག་འཛིན་ཐོབ་པར་བྱིན་གྱིས་རློབས༔ ལུས་ངག་ཡིད་ཀྱི་སྡིག་སྒྲིབ་ཀུན་བྱང་སྟེ༔ གསང་བ་གསུམ་གྱི་བྱིན་གྱིས་བརླབ་ཏུ་གསོལ༔ ཞེས་གསོལ་བ་བཏབ་པས༔ རིགས་བདག་ཚེ་དཔག་མེད་བླ་མའི་སྤྱི་གཙུག་ནས་ཞུགས༔ ཐུགས་ཀའི་སློབ་དཔོན་པདྨ་འབྱུང་གནས་ལ་ཐིམ༔ བླ་མ་ཡང་རང་ཉིད་དཔའ་བོ་རྟ་མགྲིན་དུ་གསལ་བའི་སྤྱི་གཙུག་ནས་ཞུགས༔ སྙིང་ཁའི་མི་ཤིག་པའི་ཐིག་ལེ་གའུ་ཁ་སྦྱར་གྱི་དབུས་སུ་རང་སེམས་ཤིན་ཏུ་ཕྲ་བའི་རླུང་སེམས་ལ་ཐིམ་པས་ཐུགས་ཡིད་གཅིག་ཏུ་འདྲེས༔ སྙིང་དབུས་འདབ་བརྒྱད་ཀྱི་ལྟེ་བར་རང་སེམས་བླ་མའི་སྐུར་ལམ་གྱིས་བཞེངས༔ འཆི་མེད་ཟུང་འཇུག་ཚེ་དབང་རིག་འཛིན་གྱི་དངོས་གྲུབ་དམ་པ་ཐོབ་པར་གྱུར༔ ད་དུང་དམིགས་ཁྲིད་ཐུན་མོང་མ་ཡིན་པ་དང༌། ལམ་འདི་ལ་བརྟེན་ནས་སྙིགས་དུས་ཀྱི་ཚེ་ཐུང་གཅིག་ལ་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པའི་ཐབས་ཆེས་མྱུར་བ་ཡང་ཡོད་པས། བཤེས་གཉེན་མཉེས་པར་བྱེད་པའི་ཞལ་ལས་ཤེས་དགོས་སོ། །སྐྱེ་བ་ཀུན་ཏུ་ནས་གོ་འཕང་མྱུར་ཐོབ་ཤོག །འགྲོ་ལ་ཕན་བདེ་འབྱུང་བའི་གཞི་གཅིག་པུ༔ དཔལ་ལྡན་འབྲུག་པའི་བསྟན་པ་རིན་པོ་ཆེ༔ ཕྱོགས་དུས་ཀུན་ཏུ་དར་ཞིང་རྒྱས་པ་དང་༔ འགྲོ་ཀུན་ཐབས་མཁས་དེ་ཡིས་གྲོལ་གྱུར་ཅིག༔ ཡུལ་ལྗོངས་སྤྱི་དང་བྱེ་བྲག་འབྲུག་ཡུལ་འདིར༔ མི་མཐུན་ཉེར་འཚེའི་མིང་ཡང་མི་གྲགས་ཤིང་༔ ས་སྐྱོང་མི་དབང་ཆབ་སྲིད་བརྟན་པ་དང་༔ འབངས་རྣམས་དགེ་བཅུའི་དཔལ་ལ་སྤྱོད་གྱུར་ཅིག༔ ཧེ་རུ་ཀ་དཔལ་ངག་དབང་རྣམ་རྒྱལ་ཞབས༔ ཡིད་ལ་གང་འདོད་དངོས་གྲུབ་མ་ལུས་པ༔ འབེབས་མཛད་རྩ་བརྒྱུད་བླ་མའི་ཚོགས་རྣམས་དང་༔ ཕྱག་བཞི་མགོན་པོ་དཔལ་ལྡན་དུད་སོལ་ནས༔ འདི་ཕྱིའི་ལེགས་ཚོགས་ཐམས་ཅད་ཅིག་ཅར་དུ༔ ལེགས་པར་སྒྲུབ་པར་བྱེད་པའི་བཀྲ་ཤིས་ཤོག༔ ཤིན་ཏུ་ཟབ་པའི་མན་ངག་⁽14b4⁾༔ ཅེས་མཁྱེན་བརྩེ་ནུས་པའི་རང་གཟུགས་དཔལ་ལྡན་འབྲུག་པ་དཀར་བརྒྱུད་ཀྱི་བསྟན་པའི་སྲོག་ཤིང་ཆེན་པོ་རྗེ་བླ་མ་རྡོ་རྗེ་འཆང་བཀའ་དྲིན་མཚུངས་མེད་མཚན་བརྗོད་པར་དཀའ་བ་ངག་དབང་རྣམ་རྒྱལ་དཔལ་བཟང་པོ་ལ་བརྟེན་པའི་བླ་མའི་རྣལ་འབྱོར་ཡང་ཟབ་འཆི་མེད་སྲོག་སྒྲུབ་ལྕགས་སྡོང་མ་དངོས་གྲུབ་ཀུན་འབྱུང་འདི་ཡང་ཆུ་འབྲུག་སྤྲེལ་ཟླ་ཚེས་བཅུའི་ཆར་དུས་གསུམ་རྒྱལ་ཀུན་འདུས་ཞལ་གྲུབ་དབང་པདྨ་སམྦྷ་བའི་སྒྲུབ་གནས་འབྲུག་བུམ་ཐང་སྐུ་རྗེའི་མདུན་སར། འདྲེན་མཆོག་ངག་དབང་རྣམ་རྒྱལ་གྱིས་མཛད་པའི་བླ་མ་དགོངས་འདུས་ཀྱི་དཀྱིལ་འཁོར་ཞལ་ཕྱེ་སྟེ་ནང་གསང་བའི་མཆོད་སྤྲིན་དང་ཚོགས་ཀྱི་མཆོད་པ་རྒྱ་ཆེར་བགྱིས་པའི་བྱིན་མཐུ་ལས། ཟར་ཟིར་གྱི་སྣང་བ་ལ་ཀུན་གཟིགས་ཆེན་པོ་ངག་དབང་རྣམ་རྒྱལ་གྱིས་དངོས་སུ་བྱིན་གྱིས་བརླབས་པའི་མཚན་མ་ཅུང་ཟད་བརྙེས་པ་ཙམ་དུ་མ་ཟད། ཞལ་སྒོ་ལས་གསུང་གི་བདུད་རྩི་སྔ་ཕྱིའི་རིམ་པ་མང་ཙམ་མྱོང་ན་ཡང་ཐམས་ཅད་ཡིག་གེར་འགོད་པ་ག་ལ་ནུས། ཁྱད་པར་ལྔ་བཅུ་ཁ་རལ་གྱི་དུས་འདིར་རང་གཞན་ཀུན་ཉོན་མོངས་ཆེས་ཆེར་རགས་པའི་སྟོབས་ཀྱིས་བསྟན་འགྲོའི་ཕན་བདེ་རི་བོའི་ཕག་ཏུ་ནུབ་ལ་ཉེ་བའི་མཚན་མ་མངོན་དུ་གྱུར་ན། མཐའ་ཡི་དམག་འཁྲུག་བཟློག་པ་དང༌། བསྟན་འགྲོའི་ཕན་བདེ་སྤྱི་དང་བྱེ་བྲག་འབྲུག་པ་དཀར་བརྒྱུད་ཀྱི་བསྟན་པ་འཛིན་སྐྱོང་སྤེལ་གསུམ་མཛད་པའི་དགེ་འདུན་གྱི་སྡེ་རྣམས་བཤད་སྒྲུབ་འཆད་ཉན་འཕེལ་ཞིང་སྐུ་ཚེ་རིང་དུ་གནས་པ་དང༌། དེ་དང་ཕྱོགས་མཚུངས་ས་སྐྱོང་མི་དབང་འདི་ཉིད་ཀྱིས་གཙོས་པའི་ཆོས་བློན་འབངས་བཅས་ཀྱི་སྐུ་ཚེ་བརྟན་ཅིང་ཆབ་སྲིད་མངའ་ཐང་ཡུན་རིང་དུ་གནས་པ་དང༌། འགལ་རྐྱེན་དམ་སྲི་ཉེར་འཚོའི་རིགས་མཐའ་དག་དམིགས་མེད་ཆོས་དབྱིངས་སུ་ཞི་བ་སོགས་དགོས་པ་ཁྱད་པར་ཅན་དུ་གཟིགས་ནས། མྱུར་དུ་ཡི་གེའི་ལམ་དུ་སྤེལ་ཆོག་པའི་བཀའི་མཚན་མ་ཅུང་ཟད་བརྙེས་པ་ལ་བརྟེན། ཤཱཀྱའི་རིང་ལུགས་འཛིན་པ་སྐྱེ་མིང་ངག་དབང་ཚུལ་ཁྲིམས་དོན་ལྡན་ནམ་གསང་མཚན་པདྨ་རྡོ་རྗེ་འགྱེས་རོལ་མི་བསྐྱོད་རྒྱལ་པོ་དག་གིས། འབྲུག་བུམ་ཐང་གི་གནས་སྐུ་རྗེའི་མདུན་སར་སྤེལ་བའི་ཡི་གེ་པ་ནི་ཚེ་རབས་དུ་མར་དཔལ་ལྡན་འབྲུག་པའི་བསྟན་པ་རིན་པོ་ཆེ་ལ་དད་མོས་ཀྱིས་མཚམས་སྦྱར་ཤིན་ཏུ་བཟང་ཞིང་གྲུབ་དབང་ངག་དབང་རྣམ་རྒྱལ་གྱི་ཐུགས་རྗེ་ཉེར་བསྐྱངས་པས། སློབ་བུའི་སྐྱེ་འཕྲེང་འཛིན་པ་བསྲུང་འཁོར་པ་ཡེ་ཤེས་བཟང་པོས་སྤེལ་ལོ། །སྣོད་མིན་ལ་ཤིན་ཏུ་གསང་བ་གལ་ཆེ་བ་ཡིན་ནོ། །དགེ་འདིས་དཔལ་ལྡན་འབྲུག་པ་དཀར་བརྒྱུད་ཀྱི་བསྟན་པ་རིན་པོ་ཆེ་ཡུན་རིང་དུ་གནས་པའི་རྒྱུར་གྱུར་ཅིག། །།